Oficialusis leidinys L 096 , 10/04/1992 p. 0001 - 0006

specialusis leidimas suomių kalba: skyrius 15 tomas 11 p. 0027

specialusis leidimas švedų kalba: skyrius 15 tomas 11 p. 0027



Tarybos Reglamentas (EEB) Nr. 900/92 1992 m. kovo 31 d. iš dalies keičiantis Reglamentą (EEB) Nr. 3677/90, nustatantį priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 113 straipsnį, atsižvelgdama į Komisijos pasiūlymą, kadangi Reglamente Nr. 3677/90 [1] numatytos priemonės, skirtos užkirsti kelią tam tikrų medžiagų naudojimui neteisėtai narkotinių ir psichotropinių medžiagų gamybai; kadangi naudojimo struktūra sparčiai kinta ir tarptautiniu mastu pripažįstama, jog veiksmingai kovai su cheminiu medžiagų perdirbimu reikia sugriežtinti JT konvencijos dėl kovos su neteisėta narkotikų ir psichotropinių medžiagų apyvarta (toliau — "Jungtinių Tautų konvencija") 12 straipsnyje nurodytas priemones; kadangi Komisija ir septynios valstybės narės dalyvavo 1990 m. liepos 10 d. vykusio Hiustono aukščiausiojo lygio susitikimo ekonomikos klausimais (G–7) sudarytos specialios cheminių veiksmų darbo grupės, turėjusios sukurti veiksmingas priemones, skirtas užkirsti kelią prekursorių ir pagrindinių cheminių medžiagų naudojimui neteisėtai narkotikų gamybai, darbe; kadangi to darbo metu Bendrija visapusiškai koordinavo veiksmus ir nuolatos konsultavosi su pramonės ir prekybos atstovais; kadangi 1991 m. liepos 15 d. Londono aukščiausiojo lygio susitikimas ekonomikos klausimais (G–7) patvirtino galutinę darbo grupės ataskaitą; kadangi šioje galutinėje ataskaitoje, pripažįstančioje Jungtinių Tautų konvenciją kaip tarptautinio bendradarbiavimo cheminio medžiagų perdirbimo srityje pagrindinę priemonę, pateikiama daug rekomendacijų, kaip remiantis šia konvencija sugriežtinti nacionalines ir tarptautines priemones; kadangi keletas darbo grupės rekomendacijų susijusios su priemonėmis, kurioms netaikomas Reglamentas (EEB) Nr. 3677/90, ypač tam tikri cheminių medžiagų eksporto reikalavimai, tarptautiniu mastu kontroliuojamų cheminių medžiagų sąrašo išplėtimas bei nauja kategorijų pagrindu sudaryta klasifikacijos sistema, numatanti kontrolės priemones, kurios atitiktų į trijų kategorijų sąrašus įtrauktų medžiagų pobūdį ir prekybos jomis būdus; kadangi 3 kategorijos medžiagomis teisėtai plačiai prekiaujama, o eksporto leidimo prekiauti jomis turėtų būti reikalaujama tik tais atvejais, kai šios medžiagos skirtos tam tikroms padidintos rizikos šalims, kad be reikalo nedaugėtų kontrolės priemonių; kadangi, be to, ataskaitoje rekomenduojama stiprinti tarptautinį bendradarbiavimą sudarant dvišalius susitarimus, pirmiausia tarp regionų, eksportuojančių ir importuojančių į oficialų sąrašą įtrauktas medžiagas; kadangi svarbu, jog Bendrija, atsižvelgdama į bendrą darbą su darbo grupe, įgyvendintų priimtas rekomendacijas ir kiek įmanoma prisidėtų prie tarptautinio bendradarbiavimo šioje srityje; kadangi pagal Jungtinių Tautų konvencija, Jungtinių Tautų Organizacijos Ekonominių ir socialinių reikalų tarybos narkotikų komisijai siūloma iš dalies pakeisti priedo I ir II lenteles, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 3677/90 iš dalies keičiamas taip: 1. 1 straipsnio 2 dalies f punktas pakeičiamas taip: "f) "galutinis gavėjas". — tai bet kuris fizinis arba juridinis asmuo, kuriam paskirties šalyje tiekiamos į oficialų sąrašą įtrauktos medžiagos. Šis asmuo nebūtinai yra galutinis vartotojas;". Buvęs f punktas tampa g punktu. 2. 2 straipsnio 1 dalies antroji ir trečioji įtraukos pakeičiamos taip: "— į oficialų sąrašą įtraukos medžiagos kiekį ir svorį, o tais atvejais, kai ją sudaro mišinys — mišinio kiekį ir svorį, taip pat bet kurios mišinį sudarančios medžiagos ar medžiagų, išvardytų priede, kiekį ir svorį arba procentinę dalį, — eksportuotojo, importuotojo, platintojo ir pagal 4, 5 ir 5a straipsnius — galutinio gavėjo pavadinimą ir adresą.". 3. 2 straipsnio 4 dalis pakeičiama taip: "4. 1 ir 3 dalyse paminėti dokumentai ir duomenys saugomi trejus metus nuo tų kalendorinių metų, kuriais 1 dalyje paminėtos operacijos buvo vykdomos, pabaigos ir kompetentingų institucijų prašymu visada pateikiami patikrinti.". 4. Įterpiamas šis straipsnis: "2a straipsnis Ūkio subjektų licencijavimas ir registravimas 1. Ūkio subjektai, išskyrus muitinės tarpininkus, asmenis, laikančius prekes muitinės sandeliuose, ir transporto įmones, kurios verčiasi tik šia veikla, importuodami, eksportuodami arba veždami tranzitu į oficialų sąrašą įtrauktas medžiagas, išvardytas priedo 1 kategorijoje, privalo turėti tos valstybės narės, kurioje jie yra įsisteigę ir turi teisę verstis ta veikla, išduotą licenciją. Svarstydama, ar išduoti licenciją, kompetentinga institucija atsižvelgia į pareiškėjo kompetenciją ir patikimumą. Kompetentingos institucijos gali sustabdyti licencijos galiojimą arba ją panaikinti, jeigu pagrįstai įtariama, kad ją turintis asmuo nebeatitinka nustatytų reikalavimų arba kad nevykdomos sąlygos, kuriomis remiantis buvo išduota licencija. 2. Ūkio subjektai, išskyrus muitinės tarpininkus, asmenis, laikančius prekes muitinės sandeliuose, ir transporto įmones, kurios verčiasi tik šia veikla, importuodami, eksportuodami arba veždami tranzitu į oficialų sąrašą įtrauktas medžiagas, išvardytas priedo 2 kategorijoje, arba eksportuodami į oficialų sąrašą įtrauktas medžiagas, išvardytas priedo 3 kategorijoje, kompetentingoms institucijoms privalo nurodyti patalpų, kuriose šios medžiagos gaminamos arba jomis prekiaujama, adresus ir pranešti apie jų pakeitimą. Tačiau šis reikalavimas netaikomas ūkio subjektams, kurie mažais kiekiais eksportuoja į oficialų sąrašą įtrauktas medžiagas, išvardytas priedo 3 kategorijoje, arba mišinius, kurių sudėtyje yra į oficialų sąrašą įtrauktų medžiagų, išvardytų 3 kategorijoje, kurios yra specialiai tam skirtos. 3. Valstybės narės nustato licencijų išdavimo tvarką, įskaitant papildomas specialias sąlygas, tokias kaip licencijų galiojimo laikas ir mokestis už jų išdavimą."; 5. 3 straipsnis pakeičiamas taip: "3 straipsnis Bendradarbiavimas Valstybės narės imasi reikiamų priemonių, kad kompetentingos institucijos ir ūkio subjektai glaudžiai bendradarbiautų, kad ūkio subjektai: - kompetentingoms institucijoms nedelsdami praneštų apie visas aplinkybes, su į oficialų sąrašą įtrauktomis medžiagomis susijusius neįprastus užsakymus ir sandorius, rodančius, kad tokios medžiagos, kurios bus importuojamos, eksportuojamos ar vežamos tranzitu, gali būti panaudotos neteisėtai narkotinių ar psichotropinių medžiagų gamybai, - kompetentingoms institucijoms pateiktų tokią apibendrintą informaciją apie savo eksporto sandorius, kokios šios institucijos reikalauja."; 6. 4 straipsnis pakeičiamas taip: "4 straipsnis Eksporto leidimas Į oficialų sąrašą įtrauktos medžiagos, išvardytos priedo 1 kategorijoje 1. Priedo 1 kategorijoje išvardytų į oficialų sąrašą įtrauktų medžiagų eksportas leidžiamas tik turint leidimą — individualų eksporto leidimą — išduotą valstybės narės, kurioje pagal galiojančias nuostatas turi būti užpildyta muitinės eksporto deklaracija, kompetentingų institucijų. 2. Paraiškose dėl 1 dalyje minimų leidimų išdavimo pateikiama ši informacija: - eksportuotojo, trečiosios šalies importuotojo, bet kurio kito ūkio subjekto, dalyvaujančio eksporto operacijoje ar vežime, bei galutinio gavėjo pavadinimai ir adresai, - priedo 1 kategorijoje nurodytų į oficialų sąrašą įtrauktų medžiagų pavadinimai, - į oficialų sąrašą įtrauktos medžiagos kiekis ir svoris ir, tais atvejais, kai ją sudaro mišinys — mišinio kiekis ir svoris, taip pat bet kurios mišinį sudarančios medžiagos ar medžiagų, išvardytų priede, kiekis ir svoris arba procentinė dalis, - duomenys apie transporto susitarimus, visų pirma planuojama išsiuntimo data, vežimo būdas, muitinės įstaigos, kurioje bus pildoma muitinės eksporto deklaracija, pavadinimas, jei šiame etape tokia informacija turima — transporto priemonės identifikavimas, maršrutas ir numatomas išvykimo iš Bendrijos muitų teritorijos ir įvažiavimo į importuojančią šalį vieta. 10 dalyje minimais atvejais prie paraiškos turi būti pridėta paskirties šalies išduoto importo leidimo kopija. 3. Sprendimas dėl paraiškos priimamas per 15 darbo dienų laikotarpį nuo tos dienos, kurią kompetentinga institucija nusprendžia, jog yra pateikti visi dokumentai. Šis laikotarpis pratęsiamas, jei 10 dalyje minimais atvejais institucijos yra priverstos teirautis daugiau informacijos, kad galėtų įsitikinti, jog yra tinkamai leista importuoti medžiagas. 4. Nepažeidžiant galimų techninių vykdymo priemonių taikymo, 1 dalyje minimas eksporto leidimas neišduodamas, jei: a) yra pagrįstų priežasčių įtarti, kad pagal 2 dalį pateikta informacija yra suklastota arba neteisinga; b) 10 dalyje minimais atvejais nustatoma, kad paskirties šalies kompetentingos institucijos netinkamai išdavė leidimą importuoti į oficialų sąrašą įtrauktas medžiagas; c) yra pagrįstų priežasčių įtarti, kad šios medžiagos yra skirtos neteisėtai narkotinių ar psichotropinių medžiagų gamybai. 5. Jeigu 2 dalyje minimoje paraiškoje duomenys apie maršrutą ir transporto priemones nepateikiami, eksporto leidime nurodoma, kad ūkio subjektas privalo pateikti šiuos duomenis muitinei arba kitai kompetentingai institucijai išvykimo iš Bendrijos muitų teritorijos vietoje prieš faktinį siuntos išvežimą. Tokiais atvejais tai atitinkamai paaiškinama išduodant eksporto leidimą. 6. Visais atvejais, pateikiant muitinės eksporto deklaraciją, muitinės įstaigai patikrinti turi būti pateikiamas ir eksporto leidimas. Be to, leidimo kopija kartu su kroviniu vežama į oficialų sąrašą įtrauktų medžiagų išvykimo iš Bendrijos muitų teritorijos vietos muitinės įstaigą. Prieš grąžindama leidimo kopiją išdavusiajai institucijai, ši įstaiga atitinkamais atvejais įrašo 5 dalyje minimus duomenis ir kitus reikalingus duomenis bei uždeda savo antspaudą. 7. Eksporto leidimo išdavimas jo turėtojo neatleidžia nuo galimos administracinės ar kitokio pobūdžio atsakomybės. 8. Kompetentingos institucijos gali sustabdyti arba panaikinti eksporto leidimą, jei yra pagrįstų priežasčių įtarti, kad medžiagos gali būti atiduotos neteisėtai narkotinių ir psichotropinių medžiagų gamybai. 9. Dėl Bendrijai pateiktų trečiųjų šalių prašymų apie pranešimą prieš eksportą pagal Jungtinių Tautų konvencijos 12 straipsnio 10 dalį: a) Komisija apie tokius prašymus nedelsdama praneša valstybių narių kompetentingoms institucijoms; b) atitinkamos valstybės narės kompetentingos institucijos, prieš į oficialų sąrašą įtrauktų medžiagų eksportą į prašančiąją šalį, pateikia šios šalies kompetentingoms institucijoms 2 dalyse nurodytą informaciją. Savo atsakymo kopiją jos perduoda Komisijai, kuri ją išplatinta kitoms valstybėms narėms; c) tokią informaciją pateikiančios institucijos reikalauja, kad informaciją gaunanti trečiosios šalies institucija bet kokią prekybos, verslo, komercinę ar profesinę paslaptį arba prekybos procesą laikytų konfidencialiais. 10. Kai pagal Bendrijos ir trečiosios šalies susitarimą eksportas neturi būti leidžiamas, nebent tos šalies kompetentingos institucijos išduoda konkrečių medžiagų importo leidimą: a) Komisija valstybių narių kompetentingoms institucijoms nurodo tos trečiosios šalies kompetentingos institucijos pavadinimą ir adresą bei kitą tos šalies pateiktą operatyvinę informaciją; b) valstybių narių kompetentingos institucijos įsitikina, ar turimas tinkamas importo leidimas prireikus paprašydamos a punkte nurodytos institucijos patvirtinimo."; 7. 5 straipsnis pakeičiamas taip: "5 straipsnis Specialūs eksporto reikalavimai Į oficialų sąrašą įtrauktos medžiagos, išvardytos priedo 2 kategorijoje 1. Priedo 2 kategorijoje išvardytų į oficialų sąrašą įtrauktų medžiagų eksportas leidžiamas tik turint leidimą, išduotą valstybės narės, kurioje pagal galiojančias nuostatas turi būti užpildyta muitinės eksporto deklaracija, kompetentingų institucijų pagal 2 ir 3 dalis. 2. 4 straipsnio nuostatos mutatis mutandis taikomos 1 dalyje minimam eksportui, kurį ketinama tiesiogiai ar netiesiogiai vykyti į trečiąją šalį, jei nustatyta, kad ta šalis yra susijusi su neteisėta narkotinių ar psichotropinių medžiagų gamyba naudojant atitinkamas į oficialų sąrašą įtrauktas medžiagas. Minimas nustatymas visų pirma grindžiamas atitinkamos trečiosios šalies Komisijai pateiktu pagrįstu prašymu. 4 straipsnio nuostatos taip pat taikomos, kai pagal 3 dalį negali būti išduodamas neterminuotas atskiras leidimas. 3. Visais kitais atvejais į oficialų sąrašą įtrauktų medžiagų, išvardytų 2 kategorijoje, eksportas gali būti leidžiamas bet kurio atitinkamo ūkio subjekto prašymu išdavus neterminuotą atskirą leidimą. Priimant sprendimą išduoti šį leidimą, atsižvelgiama į pareiškėjo kompetenciją ir patikimumą, taip pat jo dalyvavimo šių medžiagų prekyboje pobūdį, mastą ir būdą. Šiais atvejais leidimo turėtojas atitinkamoje muitinės eksporto deklaracijoje įrašo leidimo duomenis. Pagal kompetentingų institucijų priimtas nuostatas šio leidimo turėtojas pateikia apibendrintą informaciją apie visą eksportą, kurį jis vykdo remdamasis leidime nustatytais įgaliojimais. Neterminuoto atskiro leidimo galiojimas gali būti sustabdytas arba jis gali būti panaikintas, jei yra pagrįstų priežasčių įtarti, kad jo turėtojas nebeatitinka keliamų reikalavimų arba kad nebegalioja sąlygos, kuriomis vadovaujantis leidimas buvo išduotas."; 8. Įterpiamas šis straipsnis: "5a straipsnis Konkretūs eksporto reikalavimai Į oficialų sąrašą įtrauktos medžiagos, išvardytos priedo 3 kategorijoje 1. Kaskart, kai į oficialų sąrašą įtrauktos medžiagos, išvardytos priedo 3 kategorijoje, tiesiogiai arba netiesiogiai skirtos trečiajai šaliai: a) su kuria Bendrija yra sudariusi susitarimą, draudžiantį eksportą iš Bendrijos į šią šalį, nebent šios šalies kompetentingos institucijos yra išdavusios importo leidimą tam tikrai prekių siuntai; arba b) kuri yra susijusi su neteisėta heroino ar kokaino gamyba jos teritorijoje arba yra padidintos rizikos šalis, kurioje šios medžiagos gali būti panaudotos nelegaliai gamybai, jų eksportas leidžiamas turint leidimą, išduotą pagal 2 ir 3 dalis valstybės narės, kurioje pagal galiojančias nuostatas turi būti užpildyta muitinės eksporto deklaracija, kompetentingų institucijų. 2. 1 dalyje minimų medžiagų eksportui mutatis mutandis taikomos 4 straipsnio nuostatos, kai pagal Bendrijos ir 1 dalyje minimų šalių sudarytus konkrečius susitarimus būtinas atskiras eksporto leidimas. 4 straipsnio nuostatos taip pat taikomos, kai pagal 3 dalį negali būti išduodamas neterminuotas atskiras leidimas. 3. Atitinkamomis aplinkybėmis gali būti leista 3 kategorijos medžiagas eksportuoti tarptautiniu mastu išduodant neterminuotą atskirą leidimą. Sprendimas dėl šio leidimo išdavimo, jo galiojimo sustabdymo arba panaikinimo priimamas mutatis mutantis taikant 5 straipsnio 3 dalį. Be to, šie leidimai išduodami, jei kontrolės tikslais leidimo turėtojas saugo trečiosios šalies institucijų kiekvienai eksporto siuntai išduotą importo leidimo kopiją, kad eksportuojančios valstybės narės kompetentingos institucijos galėtų patikrinti. J bei kyla abejonių, trečiosios šalies kompetentingos institucijos. Jei kyla abejonių, eksportuojančios valstybės narės kompetentingos institucijos gali susisiekti su institucijomis, kurios išdavė importo leidimą."; 9. 6 straipsnis pakeičiamas taip: "6 straipsnis Kompetentingų institucijų įgaliojimai 1. Siekdama užtikrinti, kad būtų teisingai taikomi 2, 4, 5 ir 5a straipsniai, kiekviena valstybė narė pagal savo vidaus teisę imasi priemonių, kad kompetentingos institucijos: a) gautų informaciją apie visus į oficialų sąrašą įtrauktų medžiagų užsakymus arba su šiomis medžiagomis susijusias operacijas; b) patektų į ūkio subjektų verslo patalpas ir gautų pažeidimų įrodymus. 2. Nepažeisdamos 4, 5 ir 5a straipsniuose bei šio straipsnio 1 dalyje nustatytų priemonių, kiekvienos valstybės narės kompetentingos institucijos gali uždrausti įvežti į oficialų sąrašą įtrauktas medžiagas į Bendrijos muitų teritoriją arba išvežti jas iš jos, jei yra pagrįstų priežasčių įtarti, kad šios medžiagos yra skirtos neteisėtai narkotinių ar psichotropinių medžiagų gamybai. 3. Siekdamos užkirsti kelią konkrečiai rizikai, susijusiai su galimu šių medžiagų panaudojimui laisvosiose zonose bei kitose padidintos rizikos vietose, tokiose kaip muitinės sandėliai, valstybės narės užtikrina veiksmingą tokiose vietose atliekamų operacijų kontrolę ir garantuoja, kad ji bus atliekama taip pat griežtai kaip ir visose kitose muitų teritorijos vietose."; 10. 10 straipsnis pakeičiamas taip: "10 straipsnis 1. Komisijai padeda iš valstybių narių atstovų sudarytas Komitetas, kuriam pirmininkauja Komisijos atstovas. Komitetas nagrinėja bet kokius su šio reglamento įgyvendinimu susijusius klausimus, kuriuos Komiteto pirmininkas pateikia svarstyti savo iniciatyva arba valstybės narės atstovo prašymu. 2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje; pirmininkas nebalsuoja. Komisija patvirtina priemones, kurių imamasi nedelsiant. Tačiau, kai numatytos priemonės neatitinka Komiteto nuomonės, Komisija nedelsdama apie jas praneša Tarybai. Tokiu atveju Komisija atideda patvirtintų priemonių taikymą trims mėnesiams nuo tokio pranešimo dienos. Taryba kvalifikuota balsų dauguma gali priimti kitokį sprendimą per pirmesnėje pastraipoje nurodytą terminą. 3. 2 dalyje nurodytos tvarkos visų pirma laikomasi šiais atvejais: a) pagal 2a straipsnio 2 dalies antrąją pastraipą nustatant į oficialų sąrašą įtrauktų medžiagų, išvardytų 3 kategorijoje, kiekius ir mišinius, kurių sudėtyje yra į oficialų sąrašą įtrauktų medžiagų, išvardytų 3 kategorijoje; b) pagal 5 straipsnio 2 dalį nustatant šalis ir medžiagas; c) pagal 5a straipsnio 1 dalies b punktą patvirtinat reikalavimus eksporto leidimui, jei nėra susitarimo su atitinkama trečiąja šalimi; d) tvirtinant 4 straipsnyje nurodytą eksporto leidimo formos pavyzdį, taip pat išsamias jo naudojimo taisykles ir 5 bei 5a straipsniuose nurodytos neterminuotų atskirų leidimų sistemos taikymo išsamias taisykles; e) keičiant šio reglamento priedą, jei iš dalies keičiami Jungtinių Tautų konvencijos priedai."; 11. Įterpiamas šis straipsnis: "11a straipsnis Komisija įgaliojama Bendrijos vardu pritarti Jungtinių Tautų konvencijos priedo I ir II lentelių pakeitimams, kurie nepažeidžia šio reglamento priedo."; 12. Priedas pakeičiamas taip: " PRIEDAS Medžiaga | KN pavadinimas (jei skiriasi) | KN kodas | 1.KATEGORIJA — Efedrinas | | 29394010 | — Ergometrinas | | 29396010 | — Ergotaminas | | 29396030 | — Lizergo rūgštis | | 29396050 | — 1–fenilpropan–2–onas | Fenilacetonas | 29143010 | — Pseudoefedrinas | | 29394030 | — Acetilantranilo rūgštis | 2–acetamidobenzenkarboksirūgštis | 29242950 | — 3,4–metilendioxifenilpropan–2–onas | | 29329077 | Šioje lentelėje išvardytų medžiagų druskos, jei tokios druskos gali egzistuoti. | 2.KATEGORIJA — Acto rūgšties anhidridas | | 29152400 | — Antranilo rūgštis | | ex29224990 | — Fenilacto rūgštis | | 29163300 | — Piperidinas | | 29333930 | — Izosafrolas (cis + trans) | | 29329073 | — Piperonalis | | 29329075 | — Safrolas | | 932 90 71 | Šioje lentelėje išvardytų medžiagų druskos, jei tokios druskos gali egzistuoti. | 3.KATEGORIJA — Acetonas | | 29141100 | — Etileteris | Dietileteris | 29091100 | — Metilizobutilketonas | Butanonas | 29141200 | — Toluenas | | 29023010/90 | — Kalio permanganatas | | 28416010 | — Sieros rūgštis | | 28070010 | — Druskos rūgštis | Vandenilio chloridas2 | 28061000 | " 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Jis taikomas nuo 1993 m. sausio 1 d., išskyrus 1 straipsnio 11 dalį, kuri taikoma nuo šio reglamento įsigaliojimo dienos. Šis reglamentas yra privalomas ir tiesiogiai taikomas visoms valstybėms narėms. Priimta Briuselyje, 1992 m. kovo 31 d. Tarybos vardu Pirmininkas Vitor Martins [1] OL L 357, 1990 12 20, p. 1. --------------------------------------------------